Keywords

Summary



Keywords

1. Ajutiste meetmete kohaldamise taotlus – Ajutised meetmed – Kohaldamise tingimused – Fumus boni iuris – Raske ja korvamatu kahju – Kumulatiivne iseloom

(EÜ artikkel 243; Euroopa Kohtu kodukord, artikli 83 lõige 2; Esimese Astme Kohtu kodukord, artikli 104 lõige 2)

2. Konkurents – Haldusmenetlus – Komisjoni volitused uurimisel – Otsus, millega määratakse uurimine või keeldutakse uurimise käigus kopeeritud dokumentidele kutsesaladuse kaitse kohaldamisest – Tühistamine ühenduse kohtu poolt – Mõju – Komisjonile kehtestatud keeld kasutada ebaseaduslikult saadud informatsiooni ja dokumente

(Nõukogu määrus nr 17, artikli 14 lõige 3)

3. Ajutiste meetmete kohaldamise taotlus – Täitmise peatamine – Kohaldamise tingimused – Raske ja korvamatu kahju – Komisjoni sellisest otsusest tulenev kahju, millega jäetakse rahuldamata taotlus määruse nr 17 artikli 14 alusel läbi viidud uurimise käigus kopeeritud dokumentidele konfidentsiaalsusnõuete kohaldamiseks – Puudumine

(EÜ artiklid 242 ja 243; Euroopa Kohtu kodukord, artikli 83 lõige 2; Esimese Astme Kohtu kodukord, artikli 104 lõige 2)

Summary

1. Ajutiste meetmete kohaldamise üle otsustav kohtunik saab nende meetmete võtmise kiita heaks siis, kui meetmete võtmine näib esmapilgul faktiliste ja õiguslike asjaolude pinnalt olevat õigustatud ( fumus boni iuris ) ja kui nende võtmine on hädavajalik hageja huvidele tekkida võiva raske ja korvamatu kahju vältimiseks juba enne otsuse langetamist põhikohtuasjas, nii et nad saaksid avaldada juba oma mõju. Need tingimused on kumulatiivsed ja kui ka üks nendest tingimustest on täitmata, tuleb ajutiste meetmete kohaldamise taotlus jätta rahuldamata.

(vt punkt 28)

2. Kui ühenduse kohus tühistab otsuse, milles komisjon määras uurimise läbiviimise, ei ole komisjonil lubatud uurimise käigus saadud dokumente või tõendusmaterjali kasutada ühenduse konkurentsieeskirjade rikkumist uurivas menetluses, kuna vastasel juhul võib tekkida oht, et ühenduse kohus tühistab otsuse konkurentsieeskirjade rikkumise kohta selles osas, milles otsus tugineb sellistele tõenditele.

Samad põhimõtted on kohaldatavad siis, kui tegemist on komisjoni otsusega, millega ei nõustuta kaitsma üht või mitut dokumenti kutsesaladusega, ja ühenduse kohus tühistab selle otsuse.

(vt punktid 37–38)

3. Ajutiste meetmete kohaldamise menetluse eesmärk on tagada tulevikus tehtava lõpliku otsuse täieulatuslik toime vältimaks lünka Euroopa Kohtu poolt tagatud õiguskaitses. Selle eesmärgi saavutamiseks tuleb kiireloomulisust hinnata selle järgi, kas ajutine meede on vajalik selleks, et ära hoida esialgset õiguskaitset taotleval poolel raske ja korvamatu kahju tekkimine.

Kiireloomulisuse kriteeriumile ei vasta taotlus peatada komisjoni sellise otsuse täitmine, millega soovitakse tutvuda määruse nr 17 artikli 14 lõike 3 alusel läbi viidud uurimise käigus kopeeritud ning pitseeritud ümbrikusse pandud dokumentidega, mis ettevõtja arvates on kutsesaladusega kaitstud. Kui see otsus tunnistatakse hiljem õigusvastaseks, on komisjon sunnitud õigusvastased dokumendid oma toimikust eemaldama ning seega ei saaks neid kasutada tõendusmaterjalina; nende dokumentide õigusvastane kasutamine komisjoni algatatud ühenduse konkurentsieeskirjade rikkumise tuvastamise menetluses on ainult teoreetiline ja igal juhul vähe tõenäoline.

Veelgi enam, kuigi komisjon võib nimetatud dokumentides leiduva informatsiooniga tutvumisega, ilma seda informatsiooni ühenduse konkurentsieeskirjade rikkumise tuvastamise menetluses kasutamata, rikkuda kutsesaladust, ei piisa käesolevas kohtuasjas ainult sellest asjaolust tõendamaks vastavust kiireloomulisuse kriteeriumile, arvestades sealjuures komisjoni võetud kohustust mitte võimaldada kolmandatele isikutele neile dokumentidele juurdepääsu. Nende dokumentidega, mida komisjoni ametnikud olid, ehkki põgusalt, uurinud juba kontrollimise ajal, põhjalikumast tutvumisest tekkida võiv kahju ei ole piisav tõendamaks raske ja korvamatu kahju olemasolu, kuna komisjon ei saa sel viisil hangitud informatsiooni kasutada.

(vt punktid 36, 39–44)